
CIVIS anunță deschiderea înscrierilor pentru cursul de scurtă durată cu tema “Molecular plant pathology: the main strategies of Integrated Pest Management”. Programul se va desfășura în format hibrid pe parcursul a opt săptămâni în perioada 1 octombrie-9 decembrie 2021. Activitățile se vor desfășura o dată pe săptămână pe parcursul a două ore și vor consta în prelegeri și seminare oferite de studenți și profesori invitați. Activitățile în format fizic vor avea loc la Roma.
Programul se adresează masteranzilor CIVIS cu un nivel de cunoștințe de limba engleză de cel puțin B2 și cu un interes în domeniul mediului și agriculturii. 
Cursul își propune să aprofundeze cele mai avansate informații cu privire la interacțiunea dintre plante și agenții patogeni. Coordonator al cursului este Luigi Faino, cadru didactic la Departamentul de Biologia Mediului al Universității Sapienza din Roma. 
Termenul-limită pentru trimiterea documentelor la adresa luigi.faino@uniroma1.it este 25 septembrie 2021.
Scopul cursului este să asigure cunoștințe referitoare la aspectele moleculare ale interacțiunilor dintre plante și agenții patogeni. În mod concret, acesta se va concentra asupra:
· Modului în care agenții patogeni reacționează la răspunsul de apărare al plantei pentru a-și restabili rezistența;
· Aspectelor moleculare ale fungilor și bacteriilor.
În plus, cursul se va concentra pe rolul micotoxinelor în interacțiunea dintre fungi și plante. Se va pune accentul și pe rolul genomicii în identificarea genelor efectoare și altor factori.
Evaluarea se va face pe baza unei prezentări și a abilității de a integra informațiile obținute în timpul activităților didactice în prezentările lor.
Mai multe detalii despre programul “Molecular plant pathology: the main strategies of Integrated Pest Management” sunt disponibile aici.

Universitatea Civică Europeană CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat. CIVIS reunește o comunitate de aproximativ 450.000 de studenți și 65.000 de angajați, dintre care peste 30.000 sunt cadre universitare și cercetători.
